Karolinelund får et nyt ungdomshus, efter UngAalborg har renoveret den tidligere Platform 4-bygning.

Den gamle bygning i Karolinelund, hvor restaurant Påfuglen og senest kulturhuset Platform 4 har ligget, har i nogle måneder lignet noget, der har været på vej til at bliver revet ned. Men nu sker der ting og sager i de gamle bygninger, til gavn for de unge i Aalborg. Det oplyser Aalborg Kommune i en pressemeddelelse. UngAalborg har nemlig fået mulighed for at samle de eksisterende ungemiljøer Street Station og KUL i et nyt sted i Karolinelund. Stedet kommer til at hedde Blok X og bliver det helt nye sted for unge i Aalborg Kommune i alderen fra 13-25 år. Planen er, at Blok X vil være centreret om fællesskaber, læring og trivsel gennem kunst, kultur, sundhed og samfund og kommer blandt andet til at indeholde kunstværksted, sal til dans, teater og performance, Center for Kropsæstetik og Læring, værksteder til design og iværksætteri og caféområde. Det kommer også til at huse UngAalborgs intensive læringsforløb for kommunens skoler og Aalborg Ungebyråd. Grundtanken er, at de unge selv skal være med til at skabe stedet. Lige nu er unge fra UngAUC ved at sætte deres præg på ungdomshuset. Fremover er det også idéen, at de unge skal være med til at bestemme, hvad der skal ske i huset. Platform 4 blev lukket sidste år, efter Aalborg Kommune valgte at tage huset af kulturbudgettet for 2019, og Studenterhuset, som var med til at drive kulturhuset i de gamle tivolibygninger i Karolinelund, opsagde lejemålet.